รู้จัก “Bangkok Ranch” ผู้ส่งเป็ด ให้กับสุกี้ MK
ธุรกิจของ BR เป็นมาอย่างไร ลงทุนแมนจะเล่าให้ฟัง
11 ธ.ค. 2565

รู้จัก “Bangkok Ranch” ผู้ส่งเป็ด ให้กับสุกี้ MK /โดย ลงทุนแมน
หากถามว่า เมนูที่ชอบในร้านสุกี้ MK คืออะไร ? คำตอบของหลายคนคงหนีไม่พ้น เป็ดย่าง
รู้ไหมว่า เป็ดย่างที่หลายคนเคยทานอยู่นั้น 
ส่วนหนึ่งก็มาจาก “บมจ.บางกอกแร้นช์” หรือ “BR” 
ซึ่งเป็นหนึ่งในผู้ผลิตเป็ดรายใหญ่ที่สุดของประเทศไทย
แล้วธุรกิจของ BR เป็นมาอย่างไร
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
บมจ.บางกอกแร้นช์ หรือ BR ก่อตั้งขึ้นในปี 2527 โดยคุณโจเซฟ สุเชาว์วณิช
แต่เดิมนั้น ครอบครัวของเขา ทำธุรกิจเกี่ยวกับเสื้อขนเป็ดมาก่อน
ซึ่งช่วงแรก ขนเป็ดค่อนข้างหายาก ต้องรับซื้อเป็ดเข้ามา เพื่อเอาขนเป็ดมาทำเสื้อ โดยหลังจากการผลิตเสื้อขนเป็ดนั้น จะมีเนื้อเป็ดเหลืออยู่จำนวนมาก
คุณโจเซฟ มองว่าน่าจะนำเนื้อเป็ดไปใช้ประโยชน์ได้บ้าง
เขาจึงคิดต่อยอดธุรกิจของครอบครัวขึ้นมา และนั่นก็เป็นที่มาของการก่อตั้ง BR ขึ้นมานั่นเอง
โดยธุรกิจของ BR จะครอบคลุมครบวงจรการผลิต
เริ่มตั้งแต่ฟาร์มเพาะเป็ดพ่อแม่พันธุ์ การฟักไข่เป็ด การจำหน่ายลูกเป็ดเนื้อ รวมถึงการผลิตและจำหน่ายอาหารเป็ด
ซึ่งการเลี้ยงเป็ดเนื้อนั้น จะมีการเลี้ยงผ่านทั้งส่วนของฟาร์มของบริษัทเอง และส่วนของเกษตรกรคู่สัญญา
โดยมีโรงงานชำแหละ แปรรูปเนื้อเป็ด เพื่อจำหน่ายในประเทศ และส่งออกไปยัง 20 ประเทศทั่วโลก
ผลิตภัณฑ์ของ BR จะประกอบไปด้วย 6 ประเภทหลัก ๆ  คือ
- เป็ดตัว ซึ่งจะเป็นแบบดิบ
- เป็ดแยกส่วน เช่น เนื้อหน้าอก น่องติดสะโพก ปีก ขา สันใน เป็นต้น
- ผลิตภัณฑ์พลอยได้ เช่น เลือด กึ๋น เศษเนื้อ โครงกระดูกเป็ด เป็นต้น
- อาหารแปรรูป โดยจะวางขายตามร้านค้าปลีกสมัยใหม่ต่าง ๆ
- ขนเป็ด ซึ่งส่วนใหญ่มักใช้ในอุตสาหกรรมสิ่งทอ
- ธุรกิจอื่น ๆ เช่น โรงผลิตเส้นบะหมี่ ร้านอาหารและร้านกาแฟ โรงงานผลิตไส้กรอก เป็นต้น
นอกจากนี้ BR ยังมีฐานการผลิตในประเทศเนเธอร์แลนด์อีกด้วย
โดยมีการลงทุนผ่านบริษัทที่ชื่อว่า The Duck to Holding Company หรือ DTH ซึ่งถือเป็นผู้ผลิตเป็ดเพียงรายเดียวในเนเธอร์แลนด์
ที่น่าสนใจคือ ทวีปยุโรปมีการบริโภคเนื้อเป็ดมากเป็นอันดับ 2 ของโลก โดยฐานการผลิตในเนเธอร์แลนด์นั้น ก็เพื่อส่งออกไปขายตามประเทศต่าง ๆ ในยุโรปนั่นเอง
ทีนี้เราลองไปดูลูกค้าของ BR กันบ้าง
- ธุรกิจโรงแรมและร้านอาหารขนาดใหญ่ หรือกลุ่ม Horeca โดยลูกค้าสำคัญ อย่างเช่น ร้านสุกี้ MK, ภัตตาคาร Four Seasons และครัวการบินไทย เป็นต้น
- กลุ่มร้านค้าปลีกสมัยใหม่ โดยจะเป็นกลุ่มซูเปอร์มาร์เก็ตและไฮเปอร์มาร์เก็ต เช่น MAKRO, BIG C, TOPS
- กลุ่มลูกค้าขายส่ง ขายปลีก และลูกค้ารายย่อย 
ซึ่งจะเป็นกลุ่มลูกค้าขายส่ง ที่มีการขายต่อไปให้ผู้บริโภคและร้านอาหารขนาดเล็ก รวมถึงกลุ่มลูกค้ารายย่อย ที่มีการซื้อโดยตรงจากบริษัท
โดยสัดส่วนรายได้ของ BR จะมาจาก
- 54% กิจการในประเทศไทย
- 38% กิจการในเนเธอร์แลนด์
- 8% กิจการที่สนับสนุนการประกอบธุรกิจของกลุ่มบริษัท
พามาดูผลประกอบการของบริษัทกันบ้าง
ปี 2564 รายได้ 7,277 ล้านบาท ขาดทุน 56 ล้านบาท
9 เดือนแรก ปี 2565 รายได้ 6,304 ล้านบาท กำไร 251 ล้านบาท
โดยในปี 2564 ที่ขาดทุนนั้น BR ให้เหตุผลว่า มีค่าใช้จ่ายด้านระบบการจัดการการส่งสินค้าที่เพิ่มขึ้น ค่าใช้จ่ายในช่วงโรคระบาด รวมไปถึงราคาสินค้าโภคภัณฑ์โดยรวมที่เพิ่มขึ้น ทำให้ต้นทุนการดำเนินงานสูงขึ้น ก่อนที่สถานการณ์หลายอย่างจะค่อย ๆ คลี่คลายลง 
ส่งผลให้มีการฟื้นตัวของผลประกอบการในปีนี้
และนี่คือ เรื่องราวของ BR หรือ บมจ.บางกอกแร้นช์ หนึ่งในผู้ผลิตเป็ดรายใหญ่ที่สุดของประเทศไทย ที่หลายคนอาจจะยังไม่รู้ตัวว่า เราอาจเป็นหนึ่งในลูกค้าของบริษัทมาก่อนแล้วนั่นเอง..
หมายเหตุ: บทความนี้ไม่ได้ชี้นำให้ซื้อหุ้นเหล่านี้ การลงทุนมีความเสี่ยง โปรดศึกษาข้อมูลให้ครบถ้วนก่อนตัดสินใจลงทุนทุกครั้ง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-แบบแสดงรายการข้อมูลปี 2564, บริษัท บางกอกแร้นช์ จำกัด (มหาชน)
-
-